Сабий зеиншэхэм псэупIэ зэрырат щIыкIэр
Сабий зеиншэхэр псэупIэкIэ къызэрызэрагъэпэщ щIыкIэм теухуауэ Къэбэрдей-Балъкъэр Республикэм и Парламентым цIыху куэдым зэрызыкъыхуагъазэм къыхэкIыу ЛэжьыгъэмкIэ, социальнэ политикэмрэ узыншагъэр хъумэнымкIэ комитетым и унафэщI Жанатаев Сэлим зыщыхуэдгъэзам къыджиIащ:
— Сабий зеиншэхэр, адэ-анэм я жьауэм щIэмыту къэна сабийхэр, абыхэм япэлъыта нэгъуэщI гупхэм хиубыдэ сабийхэр псэупIэкIэ къызэрызэрагъэпэщ щIыкIэр федеральнэ законодательствэми республикэм и законодательствэми зэблагъэкI. Апхуэдэ хабзэ мардэхэм ящыщщ «Сабий зеиншэхэмрэ адэ-анэм я жьауэм щIэмытыжу къэна сабийхэмрэ социальнэ дэIэпыкъуныгъэ етынымкIэ щIэрыщIэу ягъэув шэсыпIэхэм я IуэхукIэ» 1996 гъэм дыгъэгъазэм и 21-м къащта Федеральнэ закон №159-ФЗ-р, «Сабий зеиншэхэмрэ адэ-анэм я жьауэм щIэмытыжу къэна сабийхэмрэ Къэбэрдей-Балъкъэр Республикэм социальнэ дэIэпыкъуныгъэ щетынымкIэ щIэрыщIэу ягъэув шэсыпIэхэм я IуэхукIэ» 2012 гъэм мазаем и 17-м къащта Къэбэрдей-Балъкъэр Республикэм и Закон №2-РЗ-р, «2012 — 2016 гъэхэм Къэбэрдей-Балъкъэр Республикэм егъэджэныгъэм зыщегъэужьыныр» республикэ программэ хэхам «Сабий зеиншэхэмрэ адэ-анэм я жьауэм щIэмытыжу къэна сабийхэмрэ папщIэ IуэхущIапIэхэм щапIахэр гъащIэм хэгъэзэгъэнымкIэ системэм зегъэужьыныр» и программэ къуэдзэр (КъБР-м и Правительствэм 2011 гъэм дыгъэгъазэм и 23-м къищта унафэ №420-ПП), «2011 — 2015 гъэхэм Къэбэрдей-Балъкъэр Республикэм псэупIэхэр зэрыщаухуэм зегъэужьыныр» республикэ программэ хэхам «Сабий зеиншэхэр, адэ-анэм я жьауэм щIэмытыжу къэна сабийхэр, абыхэм палъыт адрей сабийхэр псэупIэкIэ къызэгъэпэщыныр» и программэ къуэдзэр (КъБР-м и Правительствэм 2013 гъэм бадзэуэгъуэм и 17-м къищта унафэ №209-ПП).
«Сабий зеиншэхэр, адэ-анэм я жьауэм щIэмытыжу къэна сабийхэр псэупIэкIэ къызэгъэпэщыным пыщIа Iуэху щхьэхуэхэм ятеухуауэ» КъБР-м и Правительствэм 2013 гъэм фокIадэм и 19-м къищта унафэ №257-ПП-м ипкъ иткIэ ищхьэкIэ къыщыгъэлъэгъуа сабийхэм псэупIэ унэхэр Къэбэрдей-Балъкъэр Республикэм и щIыналъэм къриубыдэу щрат абыхэм еджапIэхэр е социальнэ Iуэхутхьэбзэхэр щыхуаIэ IуэхущIапIэхэр къыщауха щIыпIэм е щатха щIыпIэм тещIыхьауэ.
«2011 — 2015 гъэхэм Къэбэрдей-Балъкъэр Республикэм псэупIэхэр зэрыщаухуэм зегъэужьыныр» республикэ программэ хэхам ипкъ иткIэ сабий зеиншэхэр, адэ-анэм я жьауэм щIэмытыжу къэна сабийхэр, абыхэм палъыт адрей гупхэм ящыщ сабийхэр псэупIэкIэ къызэрагъэпэщын папщIэ республикэ бюджетым и ахъшэу 2014 гъэм сом мелуан 90-рэ мин 22-рэ, 2015 гъэм сом мелуани 114-рэ мини 158-рэ хухахынущ. Федеральнэ бюджетми субсидиеу хуиутIыпщынущ 2014 гъэм сом мелуан 41-рэ мин 648-рэ, 2015 гъэм — сом мелуан 39-рэ мин 457-рэ. Абыхэм я хьэкъкIэ ищхьэкIэ къыщыгъэлъэгъуа гупхэм ящыщу 2014 гъэм цIыхуи 150-м, 2015 гъэм цIыхуи 175-м унэхэр иратынущ.
Мы Iуэхум икъукIэ мыхьэнэшхуэ зэриIэм икIи сытым дежи япэ игъэщын зэрыхуейм къыхэкIыу сабий зеиншэхэр псэупIэкIэ къызэрызэрагъэпэщым зэпымыууэ я нэIэ трагъэтщ Къэбэрдей-Балъкъэр Республикэм и къэрал властым и органхэмрэ щIыпIэ унафэр зезыгъакIуэ органхэмрэ.
КъБР-м и Парламентым и пресс-IуэхущIапIэ.
